b'\n_START_ARTICLE_\nVantore\n_START_PARAGRAPH_\nVantore er en lille landsby p\xc3\xa5 det syd\xc3\xb8stlige Lolland. Landsbyen ligger i Guldborgsund Kommune og tilh\xc3\xb8rer Region Sj\xc3\xa6lland._NEWLINE_Vantore n\xc3\xa6vnes p\xc3\xa5 skrift f\xc3\xb8rste gang i 1231. Navnet kommer muligvis af det oprindelige navn p\xc3\xa5 den nu n\xc3\xa6sten udt\xc3\xb8rrede Stores\xc3\xb8, som da kan have heddet Wanti, af vante i betydn. "mangle" ("s\xc3\xb8en der ofte mangler vand") med efterleddet wara ("udyrket areal"). Alts\xc3\xa5 Wantiwara: "det udyrkede areal ved s\xc3\xb8en Wanti"._NEWLINE_Stores\xc3\xb8 ligger nu som mose- og engstr\xc3\xa6kninger syd for byen, afvandet mod \xc3\xb8st til Guldborgsund af M\xc3\xa5rb\xc3\xa6kken. Sydvest for byen ligger Lilles\xc3\xb8, der afvandes mod syd af Odderb\xc3\xa6kken._NEWLINE_I Jernalderen l\xc3\xa5 der et b\xc3\xa6lte af udyrket jord mellem Vantore og Frejlev, hvilket kan ses af stednavne som Nysted Skov og B\xc3\xa6kkeskov. I dag findes kun den \xc3\xb8stligste del af skovene tilbage under navnet Roden Skov. Vantores omr\xc3\xa5de strakte sig i den tidlige middelalder sikkert ogs\xc3\xa5 rundt om Nysted Nor til det, der i dag er Aalholm Folehave og Aalholm Hestehave. Store dele af sognet var i 12- og 1300-tallet ejet af kongen, som byggede borgen Aalholm f\xc3\xb8r 1300. Men i 1409 fik Nysted k\xc3\xb8bstadsrettigheder og derfor blev Vantore delt i en stor \xc3\xb8stlig og en lille vestlig del med Nysted by liggende i midten._NEWLINE_Vantore l\xc3\xa6gger navn til en h\xc3\xa5ndboldklub. Kampene blev oprindelig spillet udend\xc3\xb8rs p\xc3\xa5 en gr\xc3\xa6sbane midt p\xc3\xa5 Billevej. Fra 1974 har man spillet i Kettingehallen.'